ועדת הכלכלה, כנסת 17, פרוטוקול מספר 440, 2007-12-26 10:00

משה כחלון: אני פותח את ישיבת ועדת הכלכלה.

משה כחלון: על סדר היום שירותי התחבורה הציבורית שמפעילה חברת קווים מאזור בקעת אונו – הצעה לדיון מהיר של חבר הכנסת .

משה כחלון: אני מציע שמייד נתחיל ונאפשר למציע לומר את דבריו ולאחר מכן נאפשר לנציג משרד האוצר לדבר ואז נפתח את הדיון.

תודה, אדוני יושב הראש.

אני מעלה פה בעיה, שלדעתי היא לא בעיה מקומית של בקעת אונו בלבד, מסתבר שהיא כבר הרבה מעבר לזה אפילו, אבל אני כרגע מתמקד בתלונות שהגיעו אלי מאזור בקעת אונו, מקום מגוריי באור יהודה.

ראש עיריית קריית אונו יושב פה ואני מבין שיש פה גם נציגים מהאזור.

לפני כשנתיים הוחלפה התחבורה הציבורית באזור מחברת דן לחברת קווים, במסגרת ההפרטה.

מגיעות תלונות רבות על השירות של החברה.

התלונות מתמקדות בתחומים שונים.

כנראה שהחברה נכנסה בלי שכנראה נערכה לכך מראש, והיא כרגע מתמודדת תוך כדי תנועה עם הבעיות שנוצרות.

יש פה איחורים בקווים שלא מגיעים לתחנות.

אנשים שונים – אנשים שצריכים להגיע לעבודה, תלמידי בתי הספר, סטודנטים שהולכים לאוניברסיטאות באזור בקעת אונו – מאחרים ליעד אליו הם מנסים להגיע.

אני לא רוצה להיכנס כרגע פרטנית לכל תלונה ולכל מכתב שמגיע, אבל פורסמו גם כתבות בעיתונים המקומיים אצלנו.

אנשים נסערים ונזעמים, והם לא יודעים איך להתמודד עם הבעיה.

הם פונים לראשי הערים, ולהם אין פתרון, כי הם לא מפעילים את התחבורה הציבורית.

התלונות מגיעות מהעירייה למשרד התחבורה או מחברי המועצה שטיפלו בנושא והעבירו את התלונות שלהם.

יש בעיה עם השירות שנותנת החברה במספר פרמטרים.

לא יכול להיות שחברה תיכנס באישור של משרד התחבורה ובמכרז שהוציא משרד התחבורה, בלי שבודקים את הפרמטרים השונים לתפעולה.

איך חברה מסוגלת לקחת על עצמה הפעלת קווים?

מטרת הרפורמה הייתה שיפור השירות, להפסיק את המונופול שהיה לחברת דן באזור ולתת לתושבים שירות יותר טוב, ובסוף מסתבר שזה לא המצב.

יש תלונות רבות שמגיעות מפתח-תקווה, כי לא מזמן הפעילו בפתח-תקווה את חברת קווים.

לא מדובר ברמה של תלונות פרטניות בלבד.

אלה תלונות של תושבים שרוצים להשתמש בתחבורה ציבורית, כי זו הדרך היחידה שיש להם כדי להגיע ליעדם.

אנחנו חברי הכנסת רוצים לשמוע מי מפקח על השירות הזה שאמור להינתן לתושבים, כי מדברים פה גם על המשך הרפורמה.

אני יודע שמשרד התחבורה ומשרד האוצר מתכננים המשך רפורמה.

אני בעד רפורמה וייעול ולהטיב עם האזרח, אבל אנחנו לא רואים שזה מתבצע בפועל.

לכן יזמתי את הדיון הזה.

אני מקווה שנצא מפה חכמים יותר כדי לפחות איפה הבעיה ומה ניתן לעשות כדי לפתור אותה.

משה כחלון: אני מבקש מאודי אדירי, רפרנט תחבורה באגף התקציבים לתת לנו התייחסות לנושא.

משה כחלון: בסך הכל אתם יזמתם את העניין.

משה כחלון: לפי דבריו של חבר הכנסת מיכאלי, אני מבין שאתם גם באמצע תנופת ההפרטה על מנת לשפר את השירות.

אדוני יושב הראש, אני מבין שגם נמצאים פה נציגים של היישובים.

אולי נבקש מכם להביא נתונים מהשטח.

משה כחלון: חשוב לשמוע את הממשלה.

משה כחלון: יכול להיות שהוא יגיד שנכשלה ההפרטה.

אודי אדירי: יש פה גם נציגים של משרד התחבורה.

אודי אדירי: אני אתייחס לנושא, והם אחרי זה ישלימו את הפרטים.

אודי אדירי: תהליך ההפרטה נעשה כדי לשפר את רמת השירות, להגדיל את היקף השירות והיקף ההיצע של התחבורה הציבורית והורדת התעריפים.

אודי אדירי: המטרה שלנו בהפרטה היא לא חיסכון תקציבי, אלא שיפור השירות.

אודי אדירי: זאת המטרה.

אודי אדירי: כשאני מסתכל מתחילת ההפרטה ועד היום, אני רואה שזה אפשר לנו לעשות הפחתת תעריפים משמעותית.

משה כחלון: אם פעם שילמו חמישה שקלים בקו עירוני, האם היום משלמים פחות בקווים?

גבי נבון: היום משלמים 4.60 שקלים.

אודי אדירי: במסגרת כל אשכול שהוצע לתחרות נבחנו מחדש התעריפים.

אודי אדירי: הפחתת התעריפים באשכולות שהוצאו לתחרות נעה בין 5% ל-45%.

אודי אדירי: כשהוצאנו למשל את אשכול בקעת אונו ופתח-תקווה, לא יכולנו להפחית רק שם, כי זה היה מייצר עיוותים בכל המטרופולין, אז אמרו שבמקום שהתעריף במטרופולין יהיה 5.5 שקלים, הוא 5.10.

אודי אדירי: יש מקומות, כמו קווים בין-עירוניים באזור אשדוד, תל אביב, כל אזור הדרום וכל הפריפריה, שם התעריפים הופחתו ב-45%.

אודי אדירי: זה אפשר לנו להפחית תעריפים ב-45%, להגדיל את היקף ההיצע שניתן ולהקטין את היקף הסובסידיה כי החיסכון היה כל כך גדול.

אודי אדירי: אז קודם כל יש דברים ברורים – ברור שהתעריפים הופחתו, זה לא עניין של משחק שוק, אלא שכל אשכול שהוצא לתחרות לווה בהפחתת תעריפים.

אודי אדירי: יש לנו נתונים מאוד יפים על גידול בכמות הנוסעים.

אודי אדירי: אם מספר הנוסעים גדל, כנראה שהשירות יותר טוב, בלי לרדת לרזולוציות אחרות, ואני מסייג ואומר שבבקעת אונו זה לא המצב, כי שם באמת לא היה גידול בכמות הנוסעים.

הנתונים מראים שהייתה ירידה חדה.

אודי אדירי: הייתה ירידה, אבל צריך לומר שהירידה הייתה זהה לירידה בכל מטרופולין תל-אביב בחברת דן באותה תקופה.

משה כחלון: כרפרנט של האוצר, כמה כסף המדינה חסכה בסובסידיות בעקבות ההפרטה הזאת?

יוסי נשרי: היא לא חסכה.

יוסי נשרי: אנשים עברו מהתחבורה הציבורית לתחבורה הפרטית.

אודי אדירי: עד היום היא לא חסכה כסף.

אודי אדירי: אם נסתכל על היקף התמיכה של הסובסידיה בתחבורה הציבורית משנת 2000 ועד היום, נראה שכל שנה הוא גדל, דבר שנובע מכמה סיבות.

אודי אדירי: הסיבה הראשונה היא הפיצויים שניתנו לאגד ולדן במסגרת התהליך הזה.

אודי אדירי: הסיבה השנייה היא הפחתה משמעותית של התעריפים והגדלה של היצע השירות שעולה כסף למדינה.

אודי אדירי: פעם אחת התעריפים ירדו.

אודי אדירי: מבחינת כמות הנוסעים, יש מקומות שהעלייה היא מאוד מרשימה, כמו למשל קווים בין-עירוניים באזור השרון הצפוני באזור הצפון ויש מקומות שהיא פחות מרשימה.

אודי אדירי: מבחינת רמת השירות לאזרח, אני יכול להסתמך רק על דבר אחד, שהוא נתוני משרד התחבורה.

אודי אדירי: משרד התחבורה מפעיל חברת בקרה – זה לא משרד האוצר, אלא משרד התחבורה, ואתם יודעים היום מה עמדתו לגבי ההפרטה.

אודי אדירי: משרד התחבורה מפעיל חברת בקרה שמדרגת את החברות.

אודי אדירי: אני מסתכל על נתוני הבקרה של השנה החולפת, ורואה שבתחתית הסולם נמצאת חברת דן עם אחוז החריגות הגבוה ביותר – החריגות לעומת רמת השירות שהיא צריכה לתת.

אודי אדירי: חריגות זה אומר איחור, אי-ביצוע נסיעה, אי-עצירה בתחנה, מעבר באור אדום, אלה דברים שמשרד התחבורה בחר לדרג אותם.

אודי אדירי: דן אחרונה.

אודי אדירי: מעליה נמצאת חברת ג'י.

אודי אדירי: בי.

אודי אדירי: טורס שהוא עוד מפעיל ותיק באזור הצפון.

אודי אדירי: מעליה מפעיל, לצערי, באמת של ההפרטה סופרבוס ומעל אגד.

אודי אדירי: כל החברות שנמצאות בראש הרשימה, כל השבע, שמונה הראשונות, הן כולן חברות חדשות שהוכנסו בהפרטה – נכון, קווים היא לא הראשונה שבהם, ממש לא, אבל כשאני מסתכל על מדד הבקרה התפעולי שמשרד התחבורה מפעיל, החברות שבמסגרת ההפרטה מדורגות הרבה הרבה יותר טוב.

משה כחלון: איפה מדורגת קווים?

מה הפרמטרים לבקרה?

אודי אדירי: אולי משרד התחבורה יפרט אותם יותר, אבל בעיקר מדובר בביצוע נסיעות ועמידה בזמנים.

משה כחלון: בואו נצטמצם לנושא שלשמו התכנסנו.

אודי אדירי: אני רוצה לומר כמה משפטי פתיחה.

אודי אדירי: אשכול בקעת אונו התחיל לפעול ב-2003.

אודי אדירי: באמת הייתה ירידה בכמות הנוסעים לא רק באשכול בקעת אונו, אלא בכל מטרופולין המרכז בתקופה ההיא בגלל הפיגועים.

ברוך השם באזור ההוא לא היו פיגועים.

גבי נבון: אבל הייתה השפעה.

אין להם חלופות באזור הזה.

אודי אדירי: מבנה ההסכם עם חברת קווים נתן איזושהי רשת ביטחון.

אודי אדירי: היה חשש שבגלל שיש ירידה בכמות הנוסעים, לחברת קווים לא יהיה כדאי להביא נוסעים חדשים כי יש לה רשת ביטחון.

אודי אדירי: משרד התחבורה ואנחנו הבנו את זה.

אודי אדירי: בסופו של דבר, 2006 תיקנו הסכם עם חברת קווים ויצרנו הסכם שפתר את הבעיות שהיו לחברת קווים באשכול בקעת אונו עד אותה תקופה ויצר תמריץ לחברת קווים להביא נוסעים חדשים.

אודי אדירי: עשינו תיקון הסכם במטרה לשפר את השירות בקריית אונו.

אודי אדירי: יותר מזה, קבענו מנגנונים שאמורים להבטיח את זה.

אודי אדירי: עד כאן לגבי הרקע הכללי.

משה כחלון: אני רוצה לשמוע נציגי ציבור שהגיעו לכאן.

משה כחלון: ראש עיריית קריית אונו, מר יוסי נשרי.

יוסי נשרי: בוקר טוב, אדוני יושב הראש וחבר הכנסת מיכאלי.

יוסי נשרי: קודם כל אני שמח שמתקיים דיון על העניין הזה.

יוסי נשרי: פיניתי את הזמן שלי ואת העשייה הציבורית שלי בעיר, כי אני חושב שזה חלק מהאחריות של ראשי הרשויות לדאוג שהציבור שלנו יקבל את השירותים שמגיעים לו.

יוסי נשרי: מראש אני אומר שאני לא אדבר פה ברמות אישיות, כדי שאף אחד חלילה לא ייפגע ברמה אישית כי אין לי שום דבר אישי נגד אף אחד מהיושבים פה.

יוסי נשרי: להפך, אני מכבד כל אחד ואחד, אבל יחד עם זאת, כראש רשות אני לא יכול לסבול שכל יום מגיעות לשולחני תלונות של תושבים שמאחרים לעבודה, שמאיימים לפטר אותם, בגלל שלוחות הזמנים הם לא לוחות זמנים.

יוסי נשרי: הסיבות יכולות להיות מנומקות מכאן עד להודעה חדשה, אבל אותי באופן אישי הן בכלל לא מעניינות.

יוסי נשרי: אותי מעניין דבר אחד, שהתושב בבוקר יודע שהוא צריך להיות בשעה 8:22 ליד התחנה כי אז מגיע האוטובוס ושהאוטובוס מגיע בפרק זמן של דקה יותר או פחות וכך הוא יגיע לעבודה בזמן ומתכנן את היום שלו כמו שצריך.

יוסי נשרי: לא סתם דיברו פה על ירידת המחירים, כי היא באה על חשבון השירות.

יוסי נשרי: אם היו משאירים את אותם תעריפים ומוסיפים עוד שניים, שלושה, ארבעה, חמישה אוטובוסים ביום לאותו קו, הצפיפות של האוטובוסים והתדירות הייתה מספקת ואז אנשים יכולים היו לתכנן את היום שלהם.

יוסי נשרי: אם פנינו לטובת שיפור השירות לתושבים ועידוד הורדת כלי הרכב במדינת ישראל וכמות הפרייבטים על הכבישים הגורמים לפקקים אדירים בבוקר כדי שגם התחבורה הציבורית תוכל לנסוע בזרימה שוטפת, השירות צריך להיות מצוין וברמה גבוהה, על מנת לגרום לתושב לרצות לנסוע בתחבורה ציבורית.

יוסי נשרי: לצערי, זה לא קורה.

יוסי נשרי: יש בעיות איחורים, עבירות תנועה, מהירות, אוטובוסים שלא חונים במפרצי החניה, למרות שמסבירים לנהגים שלהם.

יוסי נשרי: אפרת אחראית על בטיחות בדרכים בקריית אונו, וגם ביקשתי שהיא תעקוב באופן פרטני אחרי הנושא.

לאה ורון: האם יש גם תלונות על צפיפות ועל גודש באוטובוסים?

יוסי נשרי: גם.

יוסי נשרי: לצערי הייתה שביתה ארוכה במוסדות החינוך התיכוניים, אבל בעצה אחת עם הממונה אצלי, לקחנו ילדים בוגרים מהתיכון ועשינו סקר פרטי שלנו.

יוסי נשרי: אפרת עשתה את עבודת הקודש הזאת.

יוסי נשרי: אפרת נמצאת בשטח ביום יום, והיא גם חווה את כל התלונות שגם מגיעות אליי.

אפרת מועלם: רציתי להתמקד בתלונות: אי-עמידה בזמנים, חוסר אדיבות של הנהגים, קווים עמוסים שלא עוצרים בתחנות מחוסר מקום, והיו גם תלונות של תושבים שפניות הציבור בקווים לא נותנים את המענה הנדרש.

משה כחלון: מה זאת אומרת לא נותנים מענה נדרש?

אפרת מועלם: הרי התושבים שמתלוננים אמורים לפנות לפניות הציבור של חברת קווים, ואז גם לא עונים להם.

משה כחלון: זאת אומרת שהבעיה היא עם פניות הציבור שלהם.

אפרת מועלם: על פי טענת התושבים שלנו.

אפרת מועלם: רציתי להדגיש שבנובמבר ובדצמבר קיימנו עם מנכ"ל קווים, מר דרור בריל, פגישה עם התושבים, שבה הועלו תלונות.

אפרת מועלם: הוא התייחס לדברים הנקודתיים וטיפל בהם, כמו הוספת תחנה לקו 76 בפתח תקווה ותגבור קו 168 וכהנה וכהנה.

משה כחלון: כמה שנים את בתחום?

משה כחלון: האם את יכולה להשוות בין מה שהיה עד שהם נכנסו לפעולה למצב היום?

אפרת מועלם: התשובה היא לא, אני עובדת בתחום מינואר.

יש פה חברי מועצה מהשטח שמלווים את התחבורה בעיריות במשך שנים.

אפרת מועלם: יש סקר פרטני לגבי כל אוטובוס.

אפרת מועלם: אני אתן דוגמאות, בקו 68 בבוקר לא הייתה כל כך בעיה, אבל אחר הצהרים הייתה בעיה.

אפרת מועלם: תושבים שחוזרים מהעבודה בתל-אביב נתקלו בבעיה בתדירות האוטובוסים בקו.

אפרת מועלם: או שאוטובוסים לא הגיעו והם חיכו זמן רב, או שהגיעו כמה אוטובוסים ביחד.

אפרת מועלם: אותו דבר לגבי קווים 168, 1, 165 וכהנה וכהנה.

אפרת מועלם: בסך הכל יש כרגע שיתוף פעולה בין העירייה לבין מנכ"ל קווים.

אפרת מועלם: אני רואה שיפור קטן מאוד בשירות לתושבים, אבל זה עדיין לא זה.

ננה חן: עד לפני כשנה וחצי שימשתי כיושבת ראש ועדת תנועה ותחבורה, וליוויתי את חברת קווים מהרגע שהיא כמעט נכנסה לפעולה.

ננה חן: נכנסנו פחות או יותר באותו זמן אני למועצה והם לבקעת אונו.

ננה חן: כבר אז המצב היה לא נחמד, בלשון המעטה.

ננה חן: היו הרבה מאוד תלונות, אבל אז ידענו שהם חדשים ונתנו להם את האפשרות לשפר.

ננה חן: בדרך כלל הפניות הנקודתיות שהפניתי אליהם טופלו.

ננה חן: מר אודי אדירי דיבר על הפחתת תעריפים.

ננה חן: לדעתי, זה עניין שולי לחלוטין, כיוון שכאשר אנחנו מתייחסים לפועלים, שהם אלה שמשתמשים לרוב בתחבורה הציבורית, או לסטודנטים ולתלמידים שלומדים בבתי ספר תיכוניים, 40 או 80 אגורות ליום בטלים בשישים ברגע שהם מפסידים יום עבודה, מאוימים בפיטורים, מפסידים שעות לימוד ומקלקלים את יומם.

משה כחלון: האם יש הוכחה לכך שברגע שהפחיתו 40 אגורות הורידו אוטובוס?

משה כחלון: יכול להיות שכן.

נגה חן: לא, אני לא חושבת שזה העניין.

נגה חן: זה יופי שהורידו את התעריף, אבל לא זה העניין, לא בגלל זה אנחנו צריכים לקבל שירות גרוע יותר.

משה כחלון: אני לא חושב שזה הטיעון שלהם.

איחורים יש.

ראיתי שבחברת קווים במקום אוטובוסים מביאים כל מיני רכבים קטנים מסוגים שונים.

ננה חן: מיניבוסים.

הרבה פעמים הציבור אומר: אני רוצה לעלות לאוטובוס, אבל אין לי מקום, כי זה מיניבוס קטן של שישה, 10 או 12 איש.

משה כחלון: לכן מנהלת הוועדה שאלה על גודש ועל עומס.

משה כחלון: האם עסקת גם קודם בנושא?

משה כחלון: האם את יודעת אם רמת השירות ירדה בעקבות השינוי?

ננה חן: דן פעלה באור יהודה בעבר, אבל אני לא יכולה להתייחס לזה.

משה כחלון: אבל זה חשוב לוועדה.

משה כחלון: אתם פונים לנציג ציבור, לחבר כנסת, כדי שיקיים דיון, אבל אתם לא יכולים לקיים דיון רק על מה שאתם רוצים.

ננה חן: אני יכולה להתייחס למה שתושבים אומרים לי בהשוואה לעבר בין קווים לדן.

ננה חן: הם אומרים שהשירות הוא הרבה פחות טוב.

משה כחלון: זאת אומרת שדן היה יותר טוב.

ננה חן: נכון, אבל אני לא יכולה לומר את זה כחברת מועצה, כיוון שאני לא בדקתי את זה בעצמי.

ננה חן: הבעיה היא שיש מעט מאוד אוטובוסים, יש תחלופה של נהגים שעוברים מקו לקו, הם לא מכירים את המסלולים.

ננה חן: זאת תופעה מאוד נפוצה בחברת קווים שלא הייתה נפוצה בחברת דן, ואת זה אני כן יודעת, גם ברמה האישית.

ננה חן: אני יכולה להתייחס בעיקר לתושבי אור יהודה, שם התושבים שמשתמשים בתחבורה הציבורית הם קשי יום שזקוקים לתחבורה הזאת ואין להם אלטרנטיבות אחרות.

ננה חן: יש אנשים באזורים אחרים שיכולים לקחת מונית במקום אוטובוס, אז הם מצליחים להתגבר על הבעיה הזאת.

משה כחלון: הדברים ברורים, אני רק רוצה לדעת האם יש פערים ואיך אנחנו מדביקים אותם.

ננה חן: אין אכיפה.

ננה חן: מר יוסי נשרי יסכים אתי כראש רשות, שלעירייה אין סמכות, כיוון שההסכם נעשה עם משרד התחבורה ולא עם הרשות עצמה.

ננה חן: העירייה היא מעין צד ג' שיכול רק להתלונן ואז או ששומעים אותה או שלא.

ננה חן: אני חושבת שהמדינה צריכה לקחת את הדברים לידיים פה ולמצוא פתרון אמיתי.

שי דבורה: בקריית אונו פעלה חברת דן.

שי דבורה: אני חבר מועצה במשך 14 שנים, ומעולם לא קיבלתי תלונה נגד חברת דן.

שי דבורה: יחד עם זאת, אדוני יושב הראש, כאשר מדובר בחברת קווים מדובר בשערורייה מאוד גדולה.

משה כחלון: קיבלת תלונות?

שי דבורה: בהחלט, ואני מייד אומר איזה.

שי דבורה: לפני כחודשיים וחצי העליתי הצעה למועצת העירייה לדון בחברת קווים.

שי דבורה: לאחר שהפעולה שלי פורסמה בעיתון המקומי, קיבלתי עשרות פניות.

שי דבורה: אני מקבל מדי יום פניות של תושבים, שיש לזכור שלחלקם אין אינטרנט ואין אפשרות להתקשר אליי.

שי דבורה: למרות זאת, כפי שאמרתי, יש תלונות קשות מאוד גם נגד משרד התחבורה.

שי דבורה: לפי מיטב הבנתי, מתלונות ומשיחות עם אנשים מסתבר שמשרד התחבורה אינו אוכף את מה שהוא צריך לעשות, עד כדי כך שלפעמים הוא אומר שאין תלונות.

שי דבורה: יש הוכחה בעיתון המקומי, שמשרד התחבורה אומר: לא ידוע לנו על תלונות נגד קווים.

שי דבורה: הקמתי מטה מאבק ציבורי.

שי דבורה: אדוני, מעולם לא נתקלתי בתופעה כזאת קשה של התנהגות מזלזלת של חברה ציבורית.

שי דבורה: יש לי פה מכתבים אותנטיים של אנשים שחיכו שעה לאוטובוס.

שי דבורה: יש פה זלזול בציבור הנוסעים על ידי הנהגים.

שי דבורה: אני כבר לא מדבר על איחורים שהם דבר שכיח - איחורים מדי יום שאינם קשורים למשהו אובייקטיבי של תשתיות, שיפוצים או דברים כאלה.

שי דבורה: אני מדבר על תלונות מדי יום.

שי דבורה: חבל שאנשים לא נמצאים פה כדי לשמוע את זעקתם.

משה כחלון: אתם נציגי הציבור עבורם.

שי דבורה: 14 שנים אני חבר מועצה ו-23 שנים פעיל.

שי דבורה: מעולם לא ראיתי כזה קושי ובעיות כמו שיש עם החברה הזאת.

שי דבורה: זה בא לידי ביטוי בסבל ובעוגמת נפש של התושבים.

שי דבורה: לפני יומיים אישה חולת לב חיכתה בתחנה.

שי דבורה: הנהג עצר בתחנה.

משה כחלון: הוא לא יודע, לא כתוב שהיא חולת לב.

שי דבורה: הנהג ראה אותה, היא דפקה לו בדלת כדי שיפתח לה, והוא סירב.

שי דבורה: יש מקרים אמיתיים כאלה.

קריאה: זה היה בתחנה או שזה היה 10 מטר לפני או 10 מטר אחרי?

משה כחלון: אז למה הוא עצר, אם הוא לא רצה לפתוח את הדלת?

שי דבורה: זו שאלה טובה.

שי דבורה: יש מקרים שהם בכלל מגיעים או יוצאים לפני הזמן, ואז יש מצב של איחורים משמעותיים מאוד.

שי דבורה: לדעתי, משרד התחבורה לא פעל כיאות כשהחליף את החברה.

שי דבורה: אם יורשה לי לומר, בלי שאף אחד יכעס, החברה הזאת לא תשתנה והמצב יישאר כפי שהוא.

שי דבורה: אני מקווה שבכוחכם לשנות את המצב הזה.

ננה חן: ביקשת דוגמאות.

ננה חן: אני יכולה לומר דוגמה שאני חוויתי.

משה כחלון: מדברים על זלזול.

משה כחלון: זה חמור מאוד כשחברה שצריכה לתת שירות לציבור מזלזלת בציבור, אז רציתי לשמוע מה.

משה כחלון: דיברתם על דלת סגורה.

ננה חן: אני יכולה לתת לך דוגמה שסיפרתי בחוץ גם לנציגי קווים.

ננה חן: לפני מספר חודשים חיכיתי בתחנה לקו 1.

ננה חן: עבר מיניבוס ולא עצר.

ננה חן: אחרי כ-40, 50 מטר הוא עצר, כי הסתבר שהאנשים במיניבוס אמרו לו שאני עומדת שם ומחכה.

ננה חן: הוא עצר שם, הוא לא חזר אחורה וחיכה שם.

ננה חן: הגעתי, עליתי למיניבוס ושאלתי את הנהג מדוע לא עצר בתחנה.

ננה חן: האדון המכובד אמר לי: תשמעי, את לא הרמת את היד, לא סימנת לי שאני אעצור.

ננה חן: האם אנחנו כתושבים צריכים לאותת?

ננה חן: האם זה נהג מונית שאני מרימה את היד כי אני רוצה לעלות?

משה כחלון: נהגי מוניות עוצרים בלי שתסמני להם...

באור יהודה יש הכנסה לנהגי מוניות בגלל הבעיות עם קווים.

ננה חן: נמצא אתנו בחוץ נהג מונית שיש לו גם כמה דברים לספר על העניין הזה, אבל פשוט לא אישרו לו להיכנס.

משה כחלון: נהג מונית זה לא הדיון.

משה כחלון: אם הוא היה אזרח – כן.

ננה חן: נהג מונית שהוא גם אזרח.

משה כחלון: שייכנס וישתתף, מי מונע ממנו?

ננה חן: לא נתנו לו להיכנס.

ננה חן: התלונה שלי הגיעה גם לחברת קווים והוצאתי העתק גם למשרד התחבורה.

משה כחלון: וקיבלת תשובה?

ננה חן: לא קיבלתי תשובה.

ננה חן: קיבלתי תשובה בעל פה מחיים הולצמן מחברת קווים, שכבר לא נמצא שם.

ננה חן: אמרתי לבחור שהוא צריך לעצור.

ננה חן: הוא אמר לי: מי את שתגידי לי?

ננה חן: אמרתי לו שבמקרה אני חברת מועצה, ואז הגישה שלו השתנתה.

ננה חן: אני חושבת שזה לא משנה אם אני חברת מועצה, אם ראש עיר או אם אני אזרחית פשוטה, אנחנו צריכים לקבל את השירות.

משה כחלון: אני מניח שאין פה עוד איש ציבור שרוצה לדבר.

אדוני יושב הראש, יש לי רק הערה אחת לגבי תלונות פרטניות.

גם לא ניסיתי להלאות את הוועדה עם מכתבים שמגיעים מאנשים שלפעמים לא רק פספסו חמש או 10 דקות בגלל שאיחרו לעבודה, אלא הם חיכו שעה שלמה לאוטובוס שלא הגיע.

כשהם התקשרו למוקד, המוקד לא ענה.

אני גם קורא בתקשורת שחברת קווים מנסה להשתפר עם המוקד, אבל זה לא זה.

אמרתי בתחילת הישיבה שהחברה משתפרת כנראה תוך כדי תנועה.

תוך כדי תנועה להשתפר זה טוב במצבים מסוימים, לא כשהתושבים סובלים כבר חודשים, וכבר נגרם לתושבים האלה נזק.

זה לא שאני יכול להגיד להם: רבותיי, תתאפקו עוד שבוע ואז הכל ייפתר.

החשש שלי שיש בעיה בקיום המכרז, בעיה בקיום המחויבות של חברת קווים מול הרשות, כשאצלי הרשות היא מדינת ישראל.

ביקשתי לקיים את הדיון כדי שמישהו יאכוף עליהם את התנאים של החוזה, את התנאים של המכרז שהם זכו בו.

משה כחלון: מר בריל, האם אתה יכול להשיב לחבר הכנסת מיכאלי?

משה כחלון: אתם השתתפתם במכרז, שהיו בו תנאים מסוימים של שירות, אדיבות, עמידה בזמנים, מחירים אני מניח, שממה שהבנתי עד עכשיו בזה אתם דווקא בסדר.

דרור בריל: אבל כמו שנאמר ואני מסכים, המחיר פה זה לא הפואנטה, אנחנו לא מעלים או מורידים שירות בגלל המחירים, זה לא האישו.

דרור בריל: אני רוצה לדבר על כמה עובדות.

דרור בריל: קודם כל, אנחנו לא חברה נטולת בעיות.

דרור בריל: אנחנו מעסיקים 500 עובדים ומסיעים בשנה קצת פחות מ-38 מיליון אנשים.

משה כחלון: בכמה מקומות בארץ אתם עובדים?

דרור בריל: אנחנו עובדים בשלושה מרכזים.

דרור בריל: אגב, סניף עפולה בשנה שעברה זכה במקום ראשון ארצי בכל האשכולות, כולל אגד ודן.

דרור בריל: גם משרד האוצר אמר שאנחנו במקום טוב באמצע.

משה כחלון: לכן ביקשתי להתמקד באזור בקעת אונו.

דרור בריל: אנחנו נותנים שירות באשכול אונו, באשכולות פתח-תקווה וראש-העין ובעפולה.

דרור בריל: לפני שזכינו במכרז, חברת דן הוציאה 6,725 נסיעות בשבוע, ואנחנו מוציאים 6,840.

דרור בריל: אנחנו מוציאים קצת פחות מ-2% יותר נסיעות מאשר דן.

אתה לא נותן לנו שום נתון.

מה זאת אומרת נסיעות?

משה כחלון: אתה מדבר כרגע על כל הארץ או על אשכול מסוים?

דרור בריל: לא, על אשכול אונו.

דרור בריל: אמרתי שהיום אנחנו מספקים כמעט 2% נסיעות יותר מאשר המפעיל הקודם.

משה כחלון: באופן טבעי יש גם גידול טבעי.

משה כחלון: יכול להיות שהגידול הוא 10%.

צריך לקבל הסבר על הנתון הזה.

מה זה נסיעות?

אמרתי קודם שפעם היו אוטובוסים, אבל היום אצלם יוצא מיניבוס שהוא גם נחשב לנסיעה.

דרור בריל: אני דוחה את זה, זה לא נכון ולא מדויק.

תסביר מה זאת נסיעה.

משה כחלון: אם יש 40 נוסעים, הוא ישלח מיניבוס ל-16 אנשים?

משה כחלון: אפילו כלכלית זה לא נכון.

גבי נבון: אני מציע שאת העניינים המקצועיים תשאירו לנו.

גבי נבון: לא נשאיר אותך עם שום ספק או אי-הבנה.

גבי נבון: את זה אני מבטיח לך כגורם המקצועי.

דרור בריל: כבוד והערכה יש לי לכולם, ומיניבוס לא מיועד לשישה אנשים, אלא ל-30 אנשים.

משה כחלון: אני מניח שזה גם עניין כלכלי.

משה כחלון: אם אתה יודע שיש 50 נוסעים, לא תשלח מיניבוס.

קריאה: זה לא רק כלכלי, גם התושבים מבקשים את זה.

דרור בריל: בשנתיים האחרונות יש גידול של כ-6% בנוסעים באשכול אונו.

דרור בריל: הקשר שלנו עם הקהילה מאוד הדוק.

דרור בריל: כל האנשים ונציגי הציבור שיושבים סביב השולחן, את רובם פגשתי.

דרור בריל: הכנתי פה טבלה, שלפיה רק בשלושת החודשים האחרונים קיימנו למעלה מתשע פגישות.

דרור בריל: לא הייתה פעם אחת שגברת מועלם הרימה אליי טלפון ולא עניתי לה.

דרור בריל: פגשתי גם נציגי תושבים שארגן שי דבורה, למרות ששי באופוזיציה והיו שתי ישיבות נפרדות.

דרור בריל: אנחנו מאוד קשובים לרחשי הציבור.

דרור בריל: אין לזה אח ורע.

דרור בריל: לגבי רמת השירות, אנחנו לא מזלזלים באף אחד, נהפוך הוא.

דרור בריל: פתחנו בחודש פברואר סמינר שעובד כל שבוע.

דרור בריל: כל הנהגים שלנו עוברים את הסמינר הזה לפחות שלוש פעמים בשנה ובסופו מקבלים תעודות.

דרור בריל: זה עולה לנו עשרות ומאות אלפי שקלים בשנה.

דרור בריל: הסמינר הזה מתכנס כל יום שישי.

דרור בריל: זה סמינר קטן, שיושבים בו בין 20 ל-30 אנשים.

דרור בריל: כולכם מוזמנים אליו.

דרור בריל: אפילו עשינו טקס פתיחה, שאליו הגיעו נציגי משרד התחבורה וחלק מנציגי משרד התחבורה.

דרור בריל: הוא היה פתוח גם לראשי הערים ולנציגים.

דרור בריל: התוצאות של הסמינר הזה יוצאות מן הכלל, לדוגמה יש לנו ירידה משמעותית בתאונות.

דרור בריל: הבאתי לפה הוכחות גם שלנו וגם של מי שבודק אותנו.

דרור בריל: מינואר עד היום ירדנו בלמעלה מ-37% בתאונות אשמת נהג.

דרור בריל: הלוואי שהיה כזה הישג בכל המדינה.

דרור בריל: אנחנו כל כך משקיעים בסמינרים.

משה כחלון: מה התוכנית של הסמינר?

דרור בריל: הוא מתחלק לשניים.

דרור בריל: קודם כל, הוא מתכנס כל יום שישי בכיתות קטנות.

דרור בריל: אני מרצה בסמינר הזה כל יום שישי בין 8:00 ל-9:30 ולאחר מכן מגיעים בעלי מקצוע.

דרור בריל: התכנים הם נושאי בטיחות ורמת שירות - איך מדברים לנוסע כועס, איך מסבירים לנוסע, כניסה למפרצים.

דרור בריל: הסמינר הוא סמינר מקצועי.

משה כחלון: אני חושב שהצגת את הדברים בסדר גמור.

משה כחלון: טוב שאתה פה.

משה כחלון: אני מבקש שתתייחס לטענות על חוסר אדיבות וחוסר מקום ולעניין פניות ציבור.

דרור בריל: אני מודה שהנושא של פניות הציבור אצלנו לא היה מושלם וטוב.

דרור בריל: לפני חודש וחצי פתחנו מרכז פניות ציבור חדש שלנו.

דרור בריל: אם תטלפן אלינו היום לפניות הציבור, תראה שזמן המתנה ממוצע הוא פחות מדקה וחצי.

משה כחלון: אני הייתי עד לפני מספר חודשים יושב ראש ועדת הכלכלה.

משה כחלון: כשכל אחד אמר לנו את זה, מייד ביקשנו מהמנהלת לבדוק.

משה כחלון: אם אתה רוצה, אנחנו נתקשר למוקד לבדוק את זה.

דרור בריל: אתה מוזמן לעשות את זה.

משה כחלון: לא נעשה את זה.

דרור בריל: בקעת אונו זה מקום מאוד צפוף.

דרור בריל: יש שם מפגעי תברואה מאוד מאוד קשים.

דרור בריל: אגב, אלה תמונות מאתמול.

דרור בריל: רחוב לוי אשכול שהוא ציר מרכזי סגור.

זה זמני.

ראש העיר פה, כמה זמן זה קיים?

יוסי נשרי: אז מה?

יוסי נשרי: מה זה קשור?

מה קשור לבעיות של איחורים?

דרור בריל: אני גם כתבתי מכתב לראש העיר והוא גם התייחס לעניין הזה.

באור יהודה היו חפירות בשנה האחרונה?

גבי נבון: יש השפעה על הקו.

הו באמת.

חברים, באמת, אי אפשר למרוח אותנו בתירוצים האלה.

יוסי נשרי: הוא הביא לך תמונה שמראה שבקריית אונו משפרים ומשדרגים את איכות החיים של התושבים.

אפרת מועלם: המצב היום שונה.

יוסי נשרי: אנחנו לא באים להצטדק, אנחנו באים לשפר את השירות.

משה כחלון: אני מבקש לשמוע התייחסות למה שהעלה חבר הכנסת מיכאלי לגבי העובדה ששולחים כלי רכב קטנים מטעמי חיסכון.

לא, זה מקובל עליי, אין לי בעיה.

לא מטעמי חיסכון, גם יעילות, אבל עוד לא קיבלתי תשובה לגבי האיחורים, למה הקווים לא מגיעים בזמן.

משה כחלון: הוא אומר לך שיש בעיה - - -

באמת, זה תירוץ מעליב.

אדוני יושב הראש, אנחנו יושבים פה בפורום שאי אפשר למרוח אותנו בתירוץ שבקריית אונו ראש העיר חופר שם חודשיים.

יש ערים אחרות בבקעת אונו, כמו: יהוד ואור יהודה.

משה כחלון: גם באור יהודה יש חפירות?

מה פתאום, זה לא היה בשנה שנתיים האחרונות לפחות.

דרור בריל: לגבי אור יהודה, חברת קווים להבדיל מהמפעיל הקודם חברת דן, מפעילה עכשיו שלושה קווים שנתפרו למידות של אור יהודה.

דרור בריל: קווים 138 ו-139 מחברים את אור יהודה לראשון לציון וגם לקניון הזהב, אגב גם בפתח תקווה.

דרור בריל: זה דבר שלא היה קיים לפני כן.

דרור בריל: אנחנו שיפרנו את השירות, והם מאוד מרוצים מזה.

דרור בריל: אנחנו ממש לא מזלזלים אלא מנסים לשפר.

דרור בריל: אני נמצא קצת פחות משנה בתפקיד.

דרור בריל: עשינו גם הרבה מאוד שינויים ארגוניים.

דרור בריל: אנחנו עומדים להריץ מפה חדשה בשביעי לחודש, שתשנה את התכנון אצלנו, כך שהוא יהיה הרבה יותר מדויק ונקודתי.

דרור בריל: יש לנו בעיות שאנחנו רוצים לפתור אותן באמת ובתמים ואנחנו עובדים קשה מאוד כדי לפתור אותן ואני מקווה שנפתור אותן.

ננה חן: אבל בינתיים התושבים סובלים.

דרור גנון: קודם כל, אסטרטגית ועניינית אנחנו מעונינים שאנשים ייסעו בתחבורה ציבורית.

דרור גנון: אנחנו רואים ברמת שירות גבוהה בתחבורה הציבורית יעד עיקרי שלנו בשנים הקרובות במסגרת השיפור שאנחנו מקדמים.

דרור גנון: אסטרטגית אנחנו בונים תוכניות לעשור הקרוב לשיפור רמת השירות בתחבורה הציבורית וניסיון להוביל נהגים מהרכב הפרטי לנוסעים בתחבורה הציבורית.

דרור גנון: אנחנו פועלים להקמת רובדי תחבורה טכנולוגיים נוספים שיטפלו בהסעות המונים וגם פרטנית בנוסע ובאזרח תוך כדי ניצול מקסימלי של המשאבים שעומדים בפנינו.

דרור גנון: הגברת ננה חן אמרה שהעיתון פנה למשרד התחבורה, ונציגי משרד התחבורה אמרו שלא הגיעו אליהם פניות.

דרור גנון: אתם צריכים להבין שאנחנו מקבלים הרבה פניות בשנה בנושאים שונים.

דרור גנון: הם מתלוננים לפעמים נקודתית על דברים שהם ענייניים, לפעמים לא ענייניים, אבל עד היום לא פנו אלינו באופן רשמי נציגי ציבור, כמו ראש העיר, או הגורם המקצועי שלו שמטפל בעירייה.

יוסי נשרי: איך זה יכול להיות?

זאת בירוקרטיה לשמה.

מה זאת אומרת?

אתם עוקבים אחרי התקשורת?

יש תקשורת, אפילו תקשורת ארצית.

משה כחלון: אתה מכיר את גדעון סיטרמן?

משה כחלון: אליו פונים.

משה כחלון: אני מניח שהוא מעביר אליכם את זה, אלא אם הוא גורס את זה.

משה כחלון: אז יש פה פנייה של ראש העיר.

משה כחלון: אני הייתי מבקש ממך, בגלל קוצר הזמן, לספר לנו מה קורה באשכול אונו מבחינת קווים.

משה כחלון: האם אתם מרוצים?

משה כחלון: האם אתם חושבים שהמצב בסדר?

משה כחלון: האם יש מה לשפר?

לאה ורון: מי עושה את הבקרה על הקווים?

לאה ורון: האם משרד התחבורה?

משה כחלון: תן לנו סקירה קצרה על קווים באשכול אונו.

לאה ורון: הפרמטרים שהחברה בדקה ומה נמצא.

דרור גנון: אנחנו יודעים לגבי צפיפות ואיחורים בתחבורה.

דרור גנון: אנחנו גם יודעים שיש גידול בכמות הנוסעים, יותר ממה שדרור ציין, כי אנחנו עושים את הסקרים שלנו.

דרור גנון: הוא התייחס לגידול בכמות אוטובוסים.

דרור גנון: אנחנו יודעים שיש גידול של נוסעים באזור בקעת אונו ובכל הארץ.

ננה חן: בהשוואה לגידול אוכלוסייה?

דרור גנון: יש תנועה ערה בתקופה האחרונה של ציבור שנסע ברכב פרטי ועבר לתחבורה ציבורית.

דרור גנון: אנחנו מפעילים חברת בקרה שזכתה אצלנו במכרז, ששמה ריבה.

דרור גנון: הבקרה הזאת היא במסגרת הסכם עם הזכיין.

דרור גנון: היא דוגמת את כמות הנסיעות של המפעיל, היא בודקת עמידות בלוחות זמנים והיא בודקת את היחס של הנהג לנוסע.

לאה ורון: אז אני מניחה שאתם התכוננתם לדיון שיזם חבר הכנסת מיכאלי בוועדת הכלכלה, ואתם תוכלו לפרוס בפני הוועדה את הנתונים של חברת ריבה.

קריאה: אפשר לפרוס את זה כלל ארצית, אין בעיה.

זה שיש שירות טוב בעפולה, כל הכבוד.

משה כחלון: יש לכם תוצאות של הבדיקה?

דרור גנון: אין לנו תוצאות של הבדיקה כאן.

משה כחלון: אני מבקש להעביר אותן לוועדה.

יוסי נשרי: אם אפשר, גם לנו.

משה כחלון: תרצו, תקבלו את זה מאתנו.

דרור גנון: החריגות של החברה הן בממוצע הארצי, הן לא חורגות מהממוצע הארצי.

אוי ואבוי אם זה הממוצע הארצי.

דרור גנון: אני מעוניין לעשות את זה בצורה מסודרת ולקיים דיונים אצלנו עם נציגי הציבור, שהם הנציגים המקצועיים של העירייה.

דרור גנון: יש בבקעת אונו נציג שפועל מטעם העירייה בעניין התחבורה הציבורית, שאתו אנחנו בדרך כלל מדברים.

הנה הנציגה יושבת פה, מתי ישבתם איתה?

דרור גנון: אני יושב עם הנציגים המקצועיים של העירייה.

דרור גנון: אני לא יושב עם חברי מועצות, אני לא פוליטיקאי, אני פקיד.

דרור גנון: אני פותר בעיות מקצועיות ולא פוליטיות.

ננה חן: אין פה בעיות פוליטיות.

משה כחלון: מה עשיתם לאחרונה באשכול אונו?

משה כחלון: מה עשה משרד התחבורה באשכול אונו?

משה כחלון: אתם יודעים על בעיות, ביצעתם סקרים וקיבלתם תוצאות של סקרים, מה עשיתם איתם?

דרור גנון: עכשיו אנחנו עושים.

משה כחלון: זה ממש בשעות האלה...

זה כבר קיים שנה וחצי, זה לא מהיום.

גבי נבון: כשהייתי ממונה על התחבורה באזור בעבר, ישבנו עם אנשי העירייה של קריית אונו.

יש קריית אונו, יש אור יהודה, יש יהוד.

גדי נבון: אמרתי בכוונה קריית אונו, ומייד אסביר.

גדי נבון: ישבנו איתם כדי להפעיל שירות לקריית אונו, לבקעת אונו, אפילו הפעלנו קו פנימי בתוך העיר, שלא עבד וביטלו אותו.

גדי נבון: הבעיה היא שבתקופה האחרונה היו באמת בעיות של תשתית.

גדי נבון: חבר הכנסת אומר שיש בעיה ביהוד ובאור יהודה.

גדי נבון: כשאתה מתכנן קו שצריך להגיע ליעד מסוים, שיש לו בדרך מכשולים, הוא מגיע ליעד יותר מאוחר.

סלח לי, אתה מציג פה עובדות לא נכונות לוועדה.

על מה אתה מדבר?

על איזה קווים שקשורים לקריית אונו?

לאור יהודה יש קווים משלה, לקריית אונו הייתה בעיה זמנית שארכה חודשיים בלבד.

ראש העיר יושב פה, כמה זמן נמשכה הבעיה?

באמת, אי אפשר למרוח אותנו בתירוצים פה.

דרור גנון: אלה לא תירוצים, זה עניין מקצועי.

משה כחלון: המנכ"ל השיב.

משה כחלון: בוא נאמר שבלילה לא פתחו את הכביש ובבוקר הוא חסום, אז אפשר לצאת 10 דקות קודם.

יוסי נשרי: זה גם לא המסלול - - -

גבי נבון: אתה נתקע בפקקים - - -

משה כחלון: אותי עניינה האווירה וההתייחסות של חברת קווים לבעיות, ואני חושב שקיבלנו התייחסות.

משה כחלון: הבעיות קיימות.

משה כחלון: אל תנסו עכשיו ליצור תחושה שאין בעיות.

משה כחלון: יש בעיות.

משה כחלון: אומר מנכ"ל קווים ביושר: יש בעיות, אנחנו מטפלים בהן.

משה כחלון: אני מבקש מהמציע לסכם את הדברים שלו, או שנעשה את זה באופן משולב.

משה כחלון: מי שצריך להצביע על הצעת ההחלטה זה אתה ואני.

משה כחלון: לכן אני אקרא את זה, ואם תרצה להוסיף דברים משכנעים, כמובן שגם אצביע עבורם - כפי שאתה יודע, ההצעה הזאת עומדת להיות מונחת בפני שולחן הכנסת ושר התחבורה וכל הגורמים יקבלו אותה: בשל ריבוי התלונות על שירותי התחבורה הציבורית שמפעילה חברת קווים באזור בקעת אונו ואור יהודה, מבקשת הוועדה מחברת קווים להמשיך ולבחון את השירות שניתן על מנת לשפרו בכל ההיבטים.

משה כחלון: הוועדה מציינת בחיוב את קיומם של מפגשים בין בעלי התפקידים ברשויות המקומיות ונציגי התושבים לבין נציגי חברת קווים על מנת לבחון את הטיפול בתלונות, בנוסף לטיפול בתלונות המתקיים במרכז החדש שפתחה חברת קווים לפני חודש וחצי.

משה כחלון: הוועדה מותחת ביקורת על משרד התחבורה שלא הציג בפניה את הבדיקות שעורך המשרד באמצעות חברת בקרה, כמובן בתחום השירות בתחבורה הציבורית באזורים האמורים, ודורשת ממשרד התחבורה להעבירן בכתב לוועדה ולראשי הרשויות ולבצע בדיקה באזורים האלה.

משה כחלון: כמובן שצריך לקחת בחשבון את כל הפרמטרים של עמידה בלוחות זמנים וכולי.

דרור גנון: לא התבקשנו להביא אז איך אפשר למתוח עלינו ביקורת?

משה כחלון: אתם מגיעים לוועדה בכנסת.

משה כחלון: אתה בעצמך אמרת שאתה עובד ציבור ושאתה לא פוליטיקאי, נכון מר גנון?

משה כחלון: כשאתה מגיע לוועדה בכנסת, אתה צריך לתת כבוד לוועדה.

משה כחלון: התכוננת לדיון ואתה מספר לי שהכבישים פתוחים.

משה כחלון: את זה יכולתי לשמוע גם מראש העיר וממנכ"ל חברת קווים.

משה כחלון: כעובדים בכירים במשרדים ממשלתיים אנחנו מצפים מכם לתשובות יותר מקצועיות.

משה כחלון: מנכ"ל קווים, בצדק, מדבר על הבעיות שלו, ראשי העיריות וחברי המועצה - על שלהם.

משה כחלון: אתם צריכים לבוא עם פתרונות או לפחות עם פעולות שעשיתם.

משה כחלון: לא עשיתם דבר.

משה כחלון: מצד אחד אתם יודעים שיש בעיות, ומצד שני אתם לא מגיעים אפילו עם סקר נורמלי שאפשר להראות לוועדה.

משה כחלון: במקום להגיש אותו כבר אתמול בצורה מסודרת לקראת הדיון כדי להראות שהנה ביצעתם את הסקר, אתם באים לפה ומספרים את שאתם מספרים.

משה כחלון: עלינו זה לא מקובל.

אני חושב שעיקר התפקיד של משרד התחבורה זה לפקח על חברת קווים.

אמרתי שהם משתפרים תוך כדי תנועה, אבל השאלה היא כמה זמן התושבים עוד יסבלו.

תוך כדי תנועה יכול להימשך עוד שנה, עוד שנתיים, ולתושבים שיום יום סובלים אין פתרון, אין לנו קו חלופי.

דרור בריל: אני מבקש לציין שבשביעי לחודש תהיה עליית מדרגה מאוד רצינית ברמת השירות, כך שתהיה מפה חדשה.

דרור בריל: כולם ירגישו בזה.

משה כחלון: אדוני המנכ"ל, אני רוצה לומר לך שהנוכחות שלך פה בוועדה והדברים שאמרת שינו את הכיוון לגמרי.

משה כחלון: אתה לא יודע מה היה הכיוון לפחות לפני הדיון...

משה כחלון: אפילו דובר על בחינה מחדש של ההתקשרויות אתכם, אבל אני לא חושב שזה נכון וגם חבר הכנסת מיכאלי לא חושב כך.

משה כחלון: אנחנו משוכנעים שיש לכם כוונה טובה, אבל כמובן שאנחנו נמשיך לעקוב.

אנחנו מבקשים מקווים להציג לוועדה לוח זמנים גם של החיבור הזה עם התושבים.

התושבים הם נציגי העיריות.

אנחנו מבקשים לשבת איתם ולהציג להם לוח זמנים, שיציין מה אתם הולכים לשפר בתלונות הקיימות.

אף אחד לא ממציא פה תלונות.

אף אחד לא הגיע לפה מתוך איזה כיף לתקוף אתכם.

יוסי נשרי: חבר הכנסת מיכאלי, לזכותה של החברה יש לומר שיש דיאלוג קבוע.

יוסי נשרי: העובדה שיש כשלים, יש כשלים.

יוסי נשרי: הנציגים ואני בעצמי גם מדבר איתם והם מדברי אתי.

יוסי נשרי: הבעיה היא שהם צריכים לפי דעתי להגביר משמעותית את כמות ותדירות האוטובוסים, ובזה תפתרו את הבעיה.

אודי אדירי: אנחנו ומשרד התחבורה לא מרוצים מרמת השירות לא רק של קווים.

אודי אדירי: זה משותף להרבה חברות בקווים וגם לא בחברות נוספות.

אודי אדירי: מה שכן עושים – ואני מקווה שחברת קווים תהיה אחת הראשונות ליישם את זה – אנחנו מנסים להפעיל מערכות בקרה, גם טכנולוגיות, יותר טובות על החברות, שיהיו באוטובוסים ויספקו מידע למשרד התחבורה איפה האוטובוסים נמצאים.

אודי אדירי: חברת קווים התחילה להתקין את המערכות שיוכלו לשדר למשרד התחבורה.

אודי אדירי: דבר שני שאנחנו מפעילים, בינתיים עוד לא בחברת קווים, אלה מדדי שירות לאוטובוסים.

אודי אדירי: מדדי השירות האלה ישמשו אחרי זה קריטריון התחשבנות עם החברה.

אודי אדירי: למדנו הרבה מהעבר.

אודי אדירי: היו מכרזים שהתוצאות שלהם הביאו גם לרמת שירות לא מספיק טובה.

אודי אדירי: בכל מכרז חדש שהיום משרד התחבורה מוציא – ואנחנו מוציאים אותם ביחד - יש התייחסות מאוד מהותית לרמת שירות.

אודי אדירי: חברה שלא נותנת רמת שירות טובה, תפסיד כסף.

אודי אדירי: עכשיו אנחנו בהתדיינות עם חברת קווים על אשכול אחר, שיש בו בעיות הרבה יותר קשות, אשכול פתח-תקווה.

אודי אדירי: היום אנחנו בדיון על האשכול הזה, ואחד הדברים שאנחנו מציבים כתנאי, וחברת קווים מקבלת אותו, זה שאם אנחנו רוצים לנסות להסדיר בינינו משהו על האשכול הזה, חברת קווים תתאים שם - - -

דרור בריל: אלה בעיות פיננסיות, אבל לא תפעול.

אודי אדירי: יש בעיות גם וגם.

אודי אדירי: בעניין הזה יש הסכמה, שכאשר יחודש ההסכם באשכול הזה, תיכנס מערכת הבקרה הזאת גם בחברת קווים.

אני אומר לפרוטוקול, שנמשיך לעקוב אחרי העניין הזה, ואם יהיה צורך, ניזום דיון נוסף, ובדיון הנוסף לא נקבל את התירוצים ששמענו היום.

משה כחלון: נצטרך לראות שיפור משמעותי.

משה כחלון: מר גנון, אתה רוצה להוסיף משהו?

משה כחלון: בכל זאת נמתחה עליך ביקורת.

דרור גנון: אנחנו קונסים את החברה בקנסות כל חודש בעקבות אי ביצוע ההסכמים שלהם.

משה כחלון: איזה קנסות?

דרור גנון: קנסות על איחורים, קנסות על אי ביצוע נסיעות.

משה כחלון: כמה קנסות קיבלתם לאחרונה?

דרור בריל: בחודש הקודם קיבלנו קנסות על סך 45,000 שקלים בגלל אי-דיוקים.

דרור גנון: לא קוראים לזה אי דיוקים, אלא אי עמידה בתנאי הרשיון.

דרור גנון: לגבי תלונות פרטניות שאנחנו קיבלנו גם מתושבי בקעת אונו וגם מתושבי אור יהודה, יש הליך משמעתי והן גם מגיעות לדין פלילי נגד הנהג או נגד החברה.

דרור גנון: הפעילות כן מתקיימת באופן שוטף.

דרור גנון: אנחנו כן פועלים.

דרור גנון: מערכתית, אנחנו חייבים להשתמש בכל הכלים של תכנון וסקרים כדי לשפר את כלל המערכת, ולא רק לפעול נקודתית.

דרור גנון: אנחנו רוצים לתת את הפתרון האמיתי במערכת הכוללת, וזה מה שנעשה בחודשים הקרובים.

דרור גנון: במקביל, אשמח אחר כך לשבת עם הנציגים כדי לנסות לפתור את הבעיות הכואבות מחר בבוקר מול החברה.

משה כחלון: אני רוצה להציע לך כעובד בכיר במשרד התחבורה ששולחים אותו לוועדת כנסת להעלות את הפעולות שביצעתם על הכתב.

משה כחלון: אתם אמרתם שמדובר בדיון מהיר ולכן עשיתם זאת כלאחר יד.

דרור גנון: לא נכון.

משה כחלון: אני מבקש לשבח את יוזמתם של חבר הכנסת מיכאלי, חברי מועצות העיר וראש העיר שהגיעו לכאן.

משה כחלון: אני מבקש לשבח אתכם, כל הכבוד שנציגי ציבור מגיעים לכאן על מנת לסייע לציבור שלהם.

משה כחלון: אני מקווה שחברת קווים תמשיך בכיוון שהציגה.

משה כחלון: אנחנו כמובן נעקוב אחרי הדברים, כפי שאמר חבר הכנסת מיכאלי, ואם יהיה צורך נקיים דיון נוסף.

משה כחלון: ההצעה הזאת התקבלה על ידי חבר הכנסת מיכאלי ועל ידי, והיא תועבר למליאת הכנסת ולכל הגורמים הרלוונטיים.

משה כחלון: תודה רבה, אני נועל את הישיבה.